**12. мај 2020.**

**Данас ћемо читати одломак из Нушићеве комедије „Аналфабета“. Он се у вашој Читанци налази на 214. страни. Најпре га прочитајте!**

**БРАНИСЛАВ НУШИЋ (1864-1938)**

**„АНАЛФАБЕТА“**

**О писцу:**

Алкибијад Нуша, познатији као Бранислав Нушић, био је српски писац драма, романа, прича и есеја. Сматра се зачетником реторике у Србији, а радио је и као новинар и дипломата. Своју прву комедију „Народни посланик“ написао је 1883. године .

1884. Нушић је дипломирао на Правном факултету у Београду, који је тада био у саставу Велике школе, највише образовне институције у Србији.

Најпознатија дела: **комедије** - „Госпођа министарка“, „Мистер Долар“, „Др“, „Покојник“, „Сумњиво лице“, „Прва парница“, „Аналфабета“, „Ожалошћена породица“, недовршена комедија „Власт“ и др., **романи** – „Општинско дете“, „Хајдуци“, „Аутобиографија“, **трагедија** – „Кнез Иво од Семберије“ и др.

1888. објавио је песму „Два раба“ у којој је исмевао монархију и краља Милана Обреновића, због чега је две године провео у тамници.

Нушић је био и војник који је учествовао у српско-бугарском рату као добровољац, а 1916. повлачио се са српском војском преко Албаније у Првом светском рату.

Преминуо је почетком 1938. и тог дана је фасада Народног позоришта у Београду била увијена у црно платно.

\*\*\*\*\*

**Књижевни род**: драма

**Књижевна врста**: комедија у једном чину (једночинка)

**Тема**: Незгода са значењем речи

*\*Аналфабета = неписмен човек*

**Ликови:** срески начелник, Мика (писар), Света (писар), начелникова жена, начелникова свастика (сестра његове жене) Мица, пандур.

**Етапе развоја драмске радње:**

Увод: Начелник добија телеграм из министарства у коме се тражи да их извести о тачном броју аналфабета у срезу;

Заплет: Погрешно тумачење речи аналфабета;

Кулминација: Начелник шаље информацију министру са само једним именом – школски надзорник је аналфабета;

Перипетија: Стиже тачно тумачење речи;

Расплет: Начелник је очајан и сигуран да министар сад тачно зна ко је аналфабета;

\***Срески начелник** је типичан Нушићев јунак, али опет и другачији јер је свестан свог незнања, али не жели то да призна ни себи ни другима.Труди се да одржи свој углед и свој положај. На крају га је ипак срамота и схвата шта је урадио. **Свастика Мица**, једина је особа која је одлучила да се не прави паметна, већ се обратила образованијем за помоћ и сазнала право значење речи аналфабета.

**\*РАЗМИСЛИ:**

**Шта је начелник могао да уради како би избегао непријатну ситуацију у којој се на крају нашао?**

*(припремила: проф. Марина Глинос)*